Leerders stig brand in skoolsaalDie leerders het glo die brand gestig omdat hulle nie ŉ eksamenvraestel wou skryf nie (Foto: Skermgreep) Die Gautengse departement van onderwys het sy misnoeë uitgespreek oor ŉ voorval wat Maandag by die Glenvista High School in die suide van Johannesburg plaasgevind het, toe ŉ groep leerders ŉ brand in die skoolsaal gestig het. Die departement gaan ook nie die skade wat aangerig is herstel nie. Panyaza Lesufi, Gautengse LUR vir onderwys, het Dinsdag die skool besoek om na die omvang van die skade te kyk (Foto: Verskaf) Volgens Steve Mabona, woordvoerder van die departement, het die leerders glo die brand gestig omdat hulle nie Maandagmiddag ŉ eksamen wou aflê nie. “Die brand is in bedwang gebring voordat dit ernstige skade kon aanrig. Die saal se gordyne, projektorskerm, elektriese bedrading en klankstelsel is deur die brand beskadig,” het Mabona bevestig. Panyaza Lesufi, Gautengse LUR vir onderwys, het Dinsdag die skool besoek om na die omvang van die skade te kyk. “Dit is onaanvaarbaar dat die leerders so ver gegaan het om ŉ brand te stig en die skoolinfrastruktuur in die proses te vernietig,” sê Lesufi. Die skool se beheerliggaam doen ook ŉ ondersoek na die voorval. LEARNERS ALEGGEDLY TORCHED SCHOOL HALL CURTAINS BECAUSE THEY DIDNT WANT TO WRITE EXAMS : GLENVISTA HIGH SCHOOL. COJ. GP. pic.twitter.com/AS55fBN99P — REZA (@crimeairnetwork) August 17, 2021